Pellegrini, Peter, predseda NR SR (2023-11-14):
Ďakujem veľmi pekne. Pýtam sa, či má ešte niekto návrhy na zmenu alebo doplnenie programu. Nik nesignalizuje, takže pristúpime k hlasovaniu o jednotlivých návrhoch, tak ako boli predložené. Najprv pristúpime k hlasovaniu o návrhu pána poslanca Petra Polláka, ktorý navrhuje, aby Národná rada Slovenskej republiky zaviazala vládu SR, aby nepodnikala žiadne kroky vedúce k zásahu do systému poukazovania dvoch percent podielu zaplatenej dane pre verejnoprávne neziskové organizácie a aby nezasahovala ani do výšky tohto podielu. Prosím, prezentujme sa a hlasujme. (Hlasovanie.) Prítomných 142, za 62, proti 66, zdržali sa 13, nehlasoval 1. Konštatujem, že tento návrh sme neschválili. Pristúpime teraz k druhému návrhu, ktorý predložila pani poslankyňa Remišová, ktorá navrhuje, aby bol do programu rokovania Národnej rady zaradený nový bod, v rámci ktorého Národná rada prijme uznesenie, ktorým zaviaže vládu Slovenskej republiky, aby mali všetky médiá rovnaký a spravodlivý prístup k informáciám všetkých orgánov verejnej moci. Prosím, prezentujme sa a hlasujme. (Hlasovanie.) Prítomných 144 poslancov, za 41, proti 60, zdržalo sa 41, nehlasovali 2. Konštatujem, že návrh sme neschválili. Pristúpime k druhému procedurálnemu návrhu pani poslankyne Remišovej, ktorá navrhuje, aby bol do programu rokovania Národnej rady zaradený nový bod, v rámci ktorého Národná rada prijme uznesenie, ktorým odsudzuje šikanu policajného dôstojníka Ladislava Koteka, ktorého demonštratívnym a šikanóznym spôsobom prepadlo komando policajnej inšpekcie. Prosím, prezentujme sa a hlasujme. (Hlasovanie.) Prítomných 144 poslancov, za 64, proti 73, zdržali sa 7. Konštatujem, že ani tento návrh sme neschválili. Vážené panie poslankyne, vážení páni poslanci, teraz budeme rokovať alebo hlasovať o návrhu pána poslanca Jakaba, ktorý navrhuje zaviazať vládu, aby predložila na nasledujúcu riadnu schôdzu návrh na reálne zníženie aktuálnych úrokov klientom bánk z hypotekárnych úverov o tri percentá. Prosím, prezentujme sa a hlasujme. (Hlasovanie.) Prítomných 142 poslancov, za 22, proti 61, zdržalo sa 59. Konštatujem, že ani tento návrh sme neschválili. Dámy a páni, dávam preto hlasovať o programe schôdze ako o celku , tak ako bol uvedený vzhľadom na neschválenie žiadnych doplňujúcich návrhov v pozvánke, ktorú ste obdržali. Prosím, prezentujme sa a hlasujme o návrhu schôdze ako o celku. (Hlasovanie.) Prítomných 143 poslancov, za 116, proti 20, zdržali sa 3, nehlasovali 4. Konštatujem, že návrh programu 3. schôdze Národnej rady Slovenskej republiky sme schválili. Panie poslankyne, páni poslanci, ešte vás chcem informovať, že o prvom bode programu, ktorým je návrh na odvolanie a voľbu poslancov za členov výborov a voľbu overovateľov, budeme hlasovať ihneď po jeho prerokovaní. Potom pristúpime k rokovaniu o programovom vyhlásení vlády. Po jeho prerokovaní budeme takisto o ňom hlasovať. Následne budeme pokračovať v rokovaní tejto schôdze dvoma návrhmi vlády na skrátené legislatívne konania a po ich prerokovaní pristúpime k hlasovaniu. Ak Národná rada rozhodne o skrátených legislatívnych konaniach, bezprostredne pristúpime k prvým čítaniam o návrhu týchto zákonov a následne po ich prerokovaní by sme o nich aj v prvom čítaní hneď hlasovali. Potom bude schôdza Národnej rady prerušená a po rokovaní príslušných výborov k vládnym návrhom zákonov v skrátenom legislatívnom konaní pristúpime k druhým čítaniam a následne k hlasovaniu o nich. Je všeobecný súhlas? (Súhlasná reakcia pléna.) Áno, ďakujem veľmi pekne. Panie poslankyne, páni poslanci, pristúpime teraz k prvému bodu programu, ktorým je návrh na odvolanie a voľbu poslancov Národnej rady Slovenskej republiky za členov výborov Národnej rady a voľbu overovateľov Národnej rady. Návrh, ktorý je uverejnený ako tlač 32, bol vypracovaný na základe návrhu poslancov, členov príslušných poslaneckých klubov. Otváram rozpravu, či sa chce niekto k tomuto programu. Vystúpia ešte predtým, teda s procedurálnym návrhom pani poslankyňa Remišová.